মহিলা, বিশেষত হ্রস্ব পোশাক পরা বিদেশিনি দর্শনার্থীদের জন্য শাড়ি-ফতোয়া নিয়ে বিতর্ক শুরু হতেই ‘নরম’ কাশী বিশ্বনাথ মন্দির কর্তৃপক্ষ! মন্দিরের অতিরিক্ত সিইও পি এন দ্বিবেদীর দাবি, তাঁরা আদৌ এমন কোনও ফতোয়া জারি করেননি! উল্টে এ বিষয়ে ‘বিভ্রান্তি’র জন্য তিনি দায়ী করেছেন সংবাদমাধ্যমের একাংশকে।
প্রসঙ্গত, প্রধানমন্ত্রী নরেন্দ্র মোদীর লোকসভা কেন্দ্র বারাণসীর ওই মন্দিরে গতকাল থেকেই চালু হয়েছে নতুন নিয়ম। মন্দিরের প্রবেশপথে পুলিশের চেক পোস্ট এবং আলাদাভাবে তৈরি কয়েকটি ‘কিয়স্কে’ মজুত রাখা হয়েছে শাড়ির বান্ডিল। সেখানে মোতায়েন পুলিশ এবং নিরাপত্তারক্ষীদের নির্দেশ দেওয়া হয়েছে যে, খাটো এবং ‘অশালীন’ পোশাকে কোনও মহিলাকে মন্দিরে ঢুকতে দেখলেই তাঁকে শাড়ি পরতে ‘অনুরোধ’ হবে। বোঝাতে হবে যে, এটাই ভারতীয় ঐতিহ্য এবং শিষ্টাচার। শাড়ি পরতে সাহায্য করতে রাখা হয়েছে কয়েকজন মহিলা কনস্টেবলকে।
সংবাদমাধ্যমে এই খবর প্রকাশিত হতেই শুরু হয়েছে বিতর্ক। ‘ভারতীয় ঐতিহ্যে’র সঙ্গে শাড়ির এহেন সমীকরণে দেশে সাম্প্রতিক ‘গোঁড়া’মির ছায়াও দেখছেন কেউ কেউ। প্রশ্ন উঠেছে শাড়ি পরানোয় সাহায্যের দায়িত্ব পুলিশকে দেওয়া নিয়েও।
এসব প্রশ্নের জবাব অবশ্য এড়িয়ে গিয়েছেন দ্বিবেদী। আজ ফোনে ‘এবেলা’কে তিনি বলেছেন, ‘‘আমরা তো বাধ্যতামূলক কোনও নিয়ম চালু করিনি। অনেক বিদেশিনিই আমাদের সামাজিক রীতিনীতির সঙ্গে পরিচিত নন। তাঁরা খাটো পোশাক পরে মন্দিরে যান। দীর্ঘদিন ধরেই অন্য দর্শনার্থী, পুরোহিতেরা এ বিষয়ে আপত্তি জানাচ্ছিলেন।’’
আপত্তি যদি দীর্ঘদিনেরই হবে, তাহলে হঠাৎ এখনই কেন এই নিয়ম চালু করা হল? দ্বিবেদী জানান, সম্প্রতি মন্দির পরিদর্শনে গিয়ে হ্রস্ব পোশাক পরা কয়েকজনকে দেখে বিষয়টি মন্দির কর্তৃপক্ষের নজরে এনেছিলেন স্থানীয় ডিভিশনাল কমিশনার রমেশ গোকর্ণ। তার পরেই আলোচনা করে সিদ্ধান্ত নেওয়া হয় যে, এই দর্শনার্থীদের ভারতীয় ঐতিহ্য সম্পর্কে সচেতন করতে হবে। দ্বিবেদীর কথায়, ‘‘কেউ ট্রাউজার্স ও হাত ঢাকা পোশাক বা সালোয়ার-কুর্তা পরে মন্দিরে ঢুকতে চাইলে তাঁকে কখনওই শাড়ি পরতে বলা হবে না।’’
দেশের অন্যান্য মন্দিরের মধ্যে তিরুপতি এবং সোমনাথে দর্শনার্থীদের জন্য পোশাকবিধি চালু আছে। তবে ধর্মীয় বৈচিত্রের অন্যতম কেন্দ্র বলে পরিচিত বারাণসীতে পোশাক-বিধি চালু হওয়ার প্রথমদিনে অন্তত কোনও বিদেশিনিকেই মন্দিরের ধারেকাছে দেখা যায়নি বলে দাবি করেছে একটি ইংরেজি দৈনিক!